
Tisztelt Képviselő-testület!

A zártkerti ingatlanok művelés alóli kivonásáról az utóbbi időben az alábbi – releváns - jogszabályok léptek hatályba:

Az ingatlan-nyilvántartásról szóló 2021. évi C. törvény

72/E. § (1) Ha az önkormányzat rendeletben lehetővé teszi, a tulajdonos – e törvény és az e törvény végrehajtására kiadott jogszabályban meghatározottak szerint – kérheti az ingatlan-nyilvántartásban zártkertként nyilvántartott ingatlana (a továbbiakban: zártkerti ingatlan) művelési ágának művelés alól kivett területként történő bejegyzését.
(2) A zártkerti ingatlan művelési ágának művelés alól kivett területként történő bejegyzése a zártkerti ingatlan meghatározott részére is kérhető. Ez esetben a zártkerti ingatlant meg kell osztani.

91. § (5) Felhatalmazást kap a települési (Budapesten a kerületi) önkormányzat képviselő testülete, valamint a fővárosi önkormányzat által közvetlenül igazgatott terület tekintetében a fővárosi önkormányzat közgyűlése, hogy rendeletben meghatározza a település azon részét, ahol a zártkerti ingatlan művelési ágának művelés alól kivett területként történő bejegyzése kérelmezhető.

2025. évi LXVII. törvény 211. §-ához fűzött végső előterjesztői indokolás:
„A módosítás célja, hogy elősegítse a zártkerti ingatlanok tényleges funkciójához igazodó szabályozási környezet kialakítását azáltal, hogy lehetővé teszi azok egyszerűsített módon történő kivonását a mezőgazdasági művelés alól. A jelenlegi szabályozás a zártkerti ingatlanokat – függetlenül attól, hogy azok sok esetben ténylegesen már nem mezőgazdasági célú használatban vannak – szigorú forgalmi és használati korlátozások alá vonja, amely a tulajdonosok joggyakorlását elnehezíti. A módosítás ezért lehetővé teszi az önkormányzatok számára, hogy rendeletben tegyék lehetővé a zártkerti ingatlanok művelés alóli kivonását. A rendelkezés új alcímmel egészíti ki az ingatlan-nyilvántartásról szóló törvényt, amely kifejezetten a zártkerti ingatlanok művelés alóli kivonásának eljárására vonatkozik. A szabályozás lehetővé teszi, hogy a tulajdonos kérhesse a zártkerti ingatlanának „művelésből kivett” jogi jellel való bejegyzését az ingatlan-nyilvántartásba. Rögzítésre kerül továbbá, hogy ez a zártkerti ingatlan egy részére is kérhető, ebben az esetben viszont kötelező annak megosztása. Ez biztosítja a pontos ingatlan-nyilvántartási megfeleltetést.”

Az önkormányzatnak tehát az Inytv. 91. § (5) bekezdése alapján arra van felhatalmazása, hogy rendeletben állapítsa meg, azt a területet, ahol a zártkerti ingatlan művelési ágának művelés alól kivett területként történő bejegyzése kérelmezhető.

A megalkotásra kerülő helyi rendelet nem jelenti azonban a telek beépítésre nem szánt övezetről beépítésre szánt övezetre – pl. lakó övezetre – történő módosítását (amely alapvetően a belterületbe vonás feltétele is lenne). A helyi rendelettel történő művelés alól történő kivonás továbbá nem módosítja a telekre vonatkozó építésügyi előírásokat sem, azaz az adott ingatlan beépítési szabályai változatlanok maradnak.

Amennyiben az önkormányzat rendeletet alkot, az egész településen lévő zártkertek esetén lehetővé teszi az egyszerűsített eljárást, további feltétel nélkül. Ennek hátránya, hogy a művelésből kivett területeken megszűnik a földhivatal ellenőrzési jogosultsága (a kötelező művelés hiánya miatt), így azokon, mivel azt már nem kell művelni, szinte bármilyen tevékenység megvalósulhat, elhanyagolttá, gazossá válhatnak, többen lakhatásra is használhatják, sok esetben engedély (vagy bejelentés) nélküli építmények is épülhetnek. Ezzel szemben a szabályozás nyilvánvaló előnye, hogy a művelésből kivont ingatlanok -, amelyek már nem minősülnek termőföldnek, - lényeges forgalmi korlátozása egyszerűbb földhivatali eljárással megszűnik, nem kell pl. kifüggeszteni, ezzel várhatóan növekedni fog az értékük is.

Alsónyéken 375 db zártkerti ingatlan található, melyek 73,888 hektár területet ölelnek fel.

Lakossági igények érkeztek a szabályozásra vonatkozóan, ezért kérjük az előterjesztés megvitatását és a rendelet megalkotásának megfontolását.



HATÁSVIZSGÁLAT

Társadalmi hatása: a zártkerti ingatlanok tulajdonosai számára a szabályozás kedvezőbb feltételeket teremt az ingatlan értékesítése esetére

Gazdasági hatása: nincs

Költségvetési hatása: nincs

Környezeti és egészségügyi következmények: nincs

Adminisztratív terheket befolyásoló hatása: nincs

A jogszabály megalkotásának szükségessége: önkéntes, lakossági igény van rá

A jogalkotás elmaradásának következményei: nincs

A jogszabály alkalmazásához szükséges személyi, szervezeti, tárgyi és pénzügyi feltételek: plusz feltételek biztosítására nincs szükség

Véleményeztetés: Gazdasági és Szociális Bizottság



